Cleopatra (Efendi-sang)

«Cleopatra» (norsk oversettelse: Kleopatra) er en popsang fra 2020 med den aserbajdsjanske sangeren Efendi. Sangen ble utgitt 10. mars 2020 og skulle ha vært Aserbajdsjans bidrag til Eurovision Song Contest 2020 i Rotterdam i Nederland. Konkurransen ble imidlertid avlyst på grunn av koronaviruspandemien i 2020, og den deltok derfor aldri i Eurovision Song Contest. Sangen er skrevet av Luuk van Beers, Alan Roy Scott og Sarah Lake.

Om sangen
Sangen bruker tre tradisjonelle aserbajdsjanske instrumenter: en oud (et gitar-liknende strengeinstrument), en balaban (blåseinstrument) og en tar (et strengeinstrument på UNESCOs liste over muntlig og immateriell kulturarv). Sangen ble offentliggjort 10. mars 2020, og den fremføres av Efendi. Sangeren beskriver «Cleopatra» som en sang som handler om å stole på seg selv og å stå opp for seg selv, også når ting blir vanskelige. Den skal også feire alle kulturer og seksualiteter. «Det er en sang som er ment for å inspirere folk til å være den de er og være stolte over seg selv – akkurat som Kleopatra var. Hun var en dronning som gikk gjennom kjærlighet, sorg og svik, men hun sto opp for seg selv og huskes nå som et ikon av styrke og feminitet», sa sangeren da låten ble lansert.

Eurovision Song Contest

Sangen skulle ha vært Aserbajdsjans bidrag i Eurovision Song Contest 2020, etter at Efendi ble valgt internt som landets representant av kringkasteren İctimai Televiziya (İTV). I januar 2020 holdt EBU en loddtrekning, der Aserbajdsjan ble trukket til å opptre i semifinale 1 tirsdag 12. mai 2020. På grunn av koronavirusutbruddet i Europa vinteren 2020 så EBU seg nødt til å avlyse konkurransen for å hindre spredning av koronaviruset SARS-CoV-2 og den medfølgende sykdommen COVID-19. Efendi skal i stedet delta i Eurovision Song Contest 2021, men med en annen sang.

Musikkvideo
Da låten ble lansert, ble det også sluppet en musikkvideo til «Cleopatra» på YouTube. Videoen ble spilt in i Aserbajdsjans Gobustan nasjonalpark.

Referanser 

 
 
 
 

Aserbajdsjansk musikk
Bidrag til Eurovision Song Contest 2020
Sanger fra 2020